**Ringeten SM-karsintasarja käyntiin**

Hyvinkää Ringette SM-opissa

Hyvinkään nuori joukkue joutui aloittamaan Ringeten SM-karsintasarjan lähes kovimmalla mahdollisella tavalla. Lauantai-iltana Jouni Levanderin valmentama Hyvinkää hävisi vieraissa SM-runkosarjassa yhdeksänneksi sijoittuneelle Turku Ringetelle 3–9, ja puoli vuorokautta myöhemmin vahvasti kohti SM-sarjaa menossa oleva Tuusula löi vieraansa 13–2.

Ringeten SM-karsintasarjassa pelaavat kymmenen joukkueen SM-sarjan kolme heikointa eli Turku, pisteen sitä enemmän runkosarjassa kerännyt Lapinlahti ja sarjassa selvästi jumboksi jäänyt Rauman Lukko. Nousua ovat Hyvinkään ja Tuusulan lisäksi yrittämässä Nokia ja Tikkakoski.

Avausviikonlopun pelien jälkeen on helppo veikata, että Turku ja Lapinlahti säilyttävät helposti sarjapaikkansa. Kolmas SM-tasolla ensi syksynä pelaava joukkue tulee todennäköisesti olemaan Tuusula, jonka nousun tae on erittäin kokenut ykköskenttä. Turku ja Lapinlahti päätyivät ensimmäisessä kohtaamisessaan jatkoajan jälkeenkin tasatulokseen 7–7.

Turussa aluksi arastelua

– Tämä ensimmäinen karsintaviikonloppu opetti joukkuetta enemmän kuin syksyn aluesarja kokonaisuudessaan. Työtä pitää vielä tehdä paljon sekä fysiikan että taidon eteen. Pidentynyt peliaika (nyt 20 min) ei sinänsä vaikuttanut ratkaisevasti meidän peliimme, mutta tuplapelikierros vaati ehkä veronsa, arvioi kokematonta, keski-iältään alle 17-vuotiasta joukkuetta valmentava kokenut Jouni Levander.

– Turkuun mennessä tiedettiin, että vastus on kova, onhan Turku pelannut aina SM-tasolla, ja joukkue on todella rutinoitunut. Ensimmäiset puolitoista erää tytöt kunnioittivat liikaa vastustajaa, mutta sitten liike ja itseluottamus alkoivat kasvaa. Viimeisessä erässä peli oli jo meidän hallinnassamme, kertaa Levander hyväksi herätykseksi luonnehtimaansa Turku-peliä.

Kupittaalla emäntäjoukkue ratkaisi käytännössä ottelun jo avauserässä tekemällä viisi maalia. Toista erää Hyvinkää johti Janika Moilasen (syöttäjänä Noora Vitikainen) maalilla lähes puoliväliin, mutta kokenut joukkue käänsi sen lopulta edukseen 4–1. Päätöserä olikin sitten noviisien hallintaa, ja vieraat voittivat sen 2–0 Mirva Miettisen (Moilanen) ja Moilasen (Heli Rontu ja Miettinen) maaleilla.  
Hyvinkään maalissa Taina Jääskeläinen pelasi hienon pelin ja torjui yli 50 laukausta, kun Kaisa Kansaa kohti tuli vain noin 20 vetoa. Ottelun tehokkain oli tehoilla 4+1 Heidi Hyytiä.  
(Lisäys: parhaana palkittiin Hyvinkäältä Jarna Immonen sekä tsempparina Taina Jääskeläinen)

Tuusulalla nostajaketju  
Tuusula Ringette pelasi aluesarjassa kahdella joukkueella, joista se on tehnyt SM-karsintoihin joukkueen, jossa on sopivasti kokemusta ja nuoruutta. Levanderille ei ollut yllätys, että kokeneet SM-pelurit, ykköskentän muodostavat Tia Haanpää, Annukka Koivuniemi ja Katja Kortesoja, maalivahti Tiina Purjo ja hyökkääjä Emma-Lotta Laine olisivat ne pelaajat, jotka ratkaisisivat ottelun kotijoukkueen eduksi. Näiden konkaripelaajien avulla Tuusula on todennäköisesti kova pala jopa Turulle ja Lapinlahdelle, mutta näillä noin 30-vuotiailla pelaajilla ei todennäköisesti ole tarkoitus palata Tuusulan myötä takaisin kovaan SM-sarjaan.

– Turussa liike oli parempi kuin Tuusulassa. Yhteistä peleille oli se, että vastustaja pääsi liian usein hyötymään meidän syöttövirheistä. Vasta sunnuntaina Tikkakoskella nähdään meidän tasomme, sillä silloin vastustajalla on ”ikäylivoimasta” huolimatta yhtä vähän SM-kokemusta kuin meillä, kertoo Jouni Levander.

Tuusula voitti ensimmäisen SM-karsintapelinsä puhtaasti 13–2 (4–1, 7–0, 2–1). Tehokaksikon Haanpää–Kortesoja tekemän avausmaalin jälkeen Hyvinkää tuli tasoihin Janika Moilasen (Jarna Immonen) ylivoimaalilla. Hyvinkään toisen osuman teki kolmannessa erässä Mirva Miettinen (Immonen ja Moilanen).

Tuusulan ykkösvitja oli synnyttämässä paria vaille kaikkia joukkueensa maaleista. Kentän tähti oli Tia Haanpää, joka osoitti teholla 6+3, ettei hän ole vahingossa ringeten 20-vuotisen SM-sarjan tehopörssin kärkikymmenikössä. Hyvinkäätä vastaan Haanpää rikkoi tehopörssissä 900 pisteen rajan. Tehotilaston top 20 -listalla oleva Katja Kortesoja kasvatti saldoaan Hyvinkään kaadossa 2+5 pisteellä.  
(Lisäys: parhaana palkittiin Hyvinkäältä Noora Vitikainen)

Teksti Pekka Virtanen